壽安西渡奉別鄭相公 一
作者：孟郊
朝代：唐

paragraphs: 洛河向西道，石波橫磷磷。
清風送君子，車遠無還塵。
春別亦蕭索，況茲冰霜晨。
零落景易入，鬱抑抱難申。
百宵華燈宴，一旦星散人。
歲去弦吐箭，憂來蠶抽綸。
綿綿無窮事，各各馳遶身。
徘徊黃縹緲，倏忽春霜賓。
相爲物表物，永謝區中姻。
日嗟來教士，仰望無由親。